Instanţa Supremă a decis că Bogdan Olteanu nu are voie să discute cu părinţii săi şi nici cu fosta soţie.

Bogdan Olteanu nu are voie să ia legătura cu părinții săi, Ecaterina și Dănuț Olteanu, și nici cu fosta soție, Cristina Andone. Ei sunt pe lista martorilor care urmează să fie audiați de procurorii DNA în acest dosar.

Fostul guvernator al BNR a fost eliberat din arestul preventiv pe 1 septembrie. El va fi cercetat în dosarul de trafic de influenţă de un milion de euro în arest la domiciliu. Fostul viceguvernator al BNR a reuşit să îi convingă pe magistraţi să înlocuiască detenţia, după ce prima instanţă hotărâse prelungirea arestului preventiv.

Procurorii spun că Bogdan Olteanu ar fi luat un milion de euro mită de la Sorin Ovidiu Vîntu ca să-l numească pe Liviu Mihaiu în funcţia de guvernator al Rezervației Biosferei Delta Dunării, unde omul de afaceri avea interese.

Liviu Mihaiu a fost numit, în septembrie 2008, de către premierul de atunci, Călin Popescu-Tăriceanu, în funcţia de guvernator al rezervaţiei naturale Delta Dunării, post pe care l-a ocupat până în februarie 2009.